Darmotne parkowanske městna su w Budyšinje požadane. Wšako jězdźi tu wjele ludźi, tež do serbskich institucijow, na dźěło a dyrbi něhdźe swoje awto přez cyły dźeń wotstajić móc.
Budyšin (SN/mwe). Za Budyskich wobchadnych wobdźělnikow drje je dźensniši „pjatk tón třinaty“ skerje radostny dźeń. Wšako su Schillerowe zelenišća po zakónčenju wobšěrnych dróhotwarskich naprawow za wobchad zaso wotewrjene. Najebać to pak maja so Budyšenjo a dojězdźowarjo z tym bědźić, zo je wot zašłeje póndźele Lessingowa dróha zawrjena. Mjez Wallskej a Tuchorskej ma so asfaltowa woršta wuměnić. Tuž njemóža tež tam bydlacy swoje jězdźidło wotstajić a pytaja sej druhdźe městno. Kaž pak André Wucht z měšćanskeho zarjadnistwa zdźěla, móža tam při přihódnych wjedrowych wuměnjenjach přichodny tydźeń zaso awta bjezbłatnje parkować.
Na Budyskim Třělnišću je „Cirkus Busch“ swój wulki stan nastajił. Z teje přičiny je jedne z najwjetšich naměstow Budyšina wot přichodneje póndźele hač do 29. oktobra zašlahane a njehodźi so jako parkowanišćo wužiwać.
szl_Latn szl_Latn szl_Latn